text:
La biciclete viodude a 360 grâts dai students. O fevelin dal progjet “Passeggiando in bicicletta” realizât da students dal Educandât Uccellis di Udin in graciis de poie de Fondazione Friuli midiant di un contribût che al rive dal bant istruzion 2020. Cun chei fonts, 150 students des classis secondis a àn puartât indenant dilunc dal an scolastic 2020/2021 un progjet dedicât ae biciclete e ae mobilitât lente: «E je une iniziative – a spieghin lis insegnantis Francesca Battocletti e Mara Bona – che o vin inviât tal periodi dal prin lockdown cu la idee di tornâ a une vite normâl e ancje pe richieste dai students che a domandavin un imprest par stâ insiemi tal viert».
◆ E cussì si à puartât indenant un progjet che al à coinvolt cuasi dutis lis materiis: de gjinastiche dulà che si à analizât il moviment e il benstâ che il moviment al puarte, ae gjeografie dulà che i fantats a àn segnât diviers percors tal teritori furlan che si puedin percori, par rivâ ae lenghe taliane e a chês forestis par vie che si à scrit un diari dal progjet po voltât ancje par inglês. Ma si à fevelât ancje di alimentazion e no si à di dismenteâ che al Uccellis a studiin zovins che a vegnin di diviers paîs: «Ta cheste maniere – e spieghe Battocletti – i students a àn podût confrontâ l’ûs de biciclete tes diviersis culturis. In particolâr, al è stât interessant il lavôr fat cu la insegnante di lenghe cinese. O savìn che in Cine la biciclete e à un significât particolâr, e chest al è stât un motîf di confront une vore impuartant pe lôr formazion».
◆ Il progjet al à previodût ancje la realizazion di une brochure pai turiscj e in curt il tant materiâl produsût al vignarà inserît tun portâl internet.
◆ Ce che no si à rivât a fâ par vie de pandemie al è stât un zîr in biciclete dilunc la piste Alpe Adria di bande di ducj i students che a àn lavorât al progjet, ancje se un pâr di lôr l’an passât a àn rivât a fâ la trate Tarvis-Cjargne. Cumò si pense, cuant che e sarà la ocasion, di menâju te Basse des bandis di Aquilee: «O crodìn – e dîs Battocletti – che a saran dal sigûr altris pussibilitâts di meti in vore il progjet ancje dal pont di viste pratic, ancje parcè che aromai chest progjet al è jentrât inte programazion didatiche e al vignarà puartât indenant tai prossims agns in graciis dal jutori de Fondazione Friuli che o ringraciìn pe poie che nus à simpri dât». ❚
FONDAZIONE FRIULI. Dal Uccellis al mont pedalant in bicicletePiero Cargnelutti
La biciclete viodude a 360 grâts dai students. O fevelin dal progjet “Passeggiando in bicicletta” realizât da students dal Educandât Uccellis di Udin in graciis de poie de Fondazione Friuli midiant di un contribût che al rive dal bant istruzion 2020. Cun chei fonts, 150 students des classis secondis a àn puartât indenant dilunc dal an scolastic 2020/2021 un progjet dedicât ae biciclete e ae mobilitât lente: «E je une iniziative – a spieghin lis insegnantis Francesca Battocletti e Mara Bona – che o vin inviât tal periodi dal prin lockdown cu la idee di tornâ a une vite normâl e ancje pe richieste dai students che a domandavin un imprest par stâ insiemi tal viert».


c: text/html

text:
Un mût di sfogâsi, di criticâ, in pratiche une forme di impegn civîl. Cheste e je par Silvia Giusti, zovine artiste furlane leade ae sô tiere, la Mail art, ven a stâi la art postâl, un moviment artistic che e dopre la pueste par produsi e veicolâ la art e che si interface dispès cul web. Cheste esperience si è svilupade tai agns Sessante, ancje se e à lidrîs che a nassin plui indaûr tal timp. Dal grup Fluxus al rivave Ray Johnson, che tal 1962 al fasè il prin esperiment di Mail art, mandant par pueste i siei lavôrs in dut il mont. Po dopo, al fondà la «New York corrispondance school of art», dulà che no vignivin spedît dome i elaborâts, ma ancje bustis, boi e timbris.
La art par mieç de pueste e supere lis frontieris, e ridûs pacifichementri lis distancis ideologjichis e culturâls, inserintsi tant che element dinamic di recupar e promozion dal locâl. Un moviment «globâl», che un dai plui grancj esponents al fo il furlan Piermario Ciani, e conte Silvia, che e je jentrade in chest mont «di grande creativitât» pôcs agns indaûr, rispuindint a une «clamade». Ven a stâi a un progjet di racuelte pal prin museu dai adesîfs, metût in rêt di Vittore Baroni. Tra un adesîf e un altri (mandâts vie pe pueste, ma za contâts sul web), a son rivadis lis cartulinis, tant che chê fate riciclant une plantute di Udin, dade fûr dilunc «Friuli doc», e piturantji parsore l’incident che i capità tal Mai dal an passât. Un mût par fevelâ de sigurece stradâl, e dîs la artiste, che e marche la finalitât critiche sociâl des sôs voris. Cussì, e je nassude ancje miss Precariglia, selezionade, tal 2006, tal concors inmaneât di Anmil e Inail.
Lavôrs difarents, ma caraterizâts di une grande capacitât di sintesi, che e salte fûr ad implen tai «toy child», i «fruts zugatui» che a contin i piçui protagoniscj di une contemporaneitât massificade, che e somee pierdi di voli la unicitât dal sogjet a pro di une identitât omologade. I «toy child» a son oparis plenis di colôr. Nissune ombrelûs, ni tridimensionalitât. Il lengaç visîf al favorìs colôrs smaltâts e contrastants in cjamps plats e sierâts. A son voris in aparence semplicis, ingjenuis, cence pinsîrs. Ma a nassin di un progjet che Silvia e puarte indevant di agns, cjapant dal mont de strade, e de rêt, par fâ une campionature di umanitât, che la artiste e torne in forme di piture intune culture popolâr globâl, dulà che il fumut al incuintre la imagjine publicitarie, il pinel al ibride il software, la ilustrazion e la computer grafiche. In sumis, une riflession su la vite di vuê, fate cuntun lengaç comerciâl, facil, svelt, consumistic. Ogni «toy child» – la imagjine no reâl di une persone reâl – al è un microcosmi che, daûr de aparence omologade e omologante, al ferme une esperience di vite intense, dificile di esprimi.
Erika Adami
ART-Â. Art che e nas in rêt e e viaze par pueste............
Un mût di sfogâsi, di criticâ, in pratiche une forme di impegn civîl. Cheste e je par Silvia Giusti, zovine artiste furlane leade ae sô tiere, la Mail art, ven a stâi la art postâl, un moviment artistic che e dopre la pueste par produsi e veicolâ la art e che si interface dispès cul web. Cheste esperience si è svilupade tai agns Sessante, ancje se e à lidrîs che a nassin plui indaûr tal timp. Dal grup Fluxus al rivave Ray Johnson, che tal 1962 al fasè il prin esperiment di Mail art, mandant par pueste i siei lavôrs in dut il mont. Po dopo, al fondà la «New York corrispondance school of art», dulà che no vignivin spedît dome i elaborâts, ma ancje bustis, boi e timbris.

robotstxt: allowed

filter: keep


text:
Strane cuistion, la identitât. Ti si tache intor che no tu sês inmò nassût e ti compagne par ducj i trois de tô vite. No simpri si è dal dut cussients di cheste seconde piel che nus vistìs, che si nudrìs des nestris stessis emozions e che e cres e si tramude daûr des nestris esperiencis. Dispès, al è propit il moment che o pretindìn di dâi une forme perfete, ugnule e statiche, che le condanìn a jessi vistît e no plui spieli de nestre sacume. Tant che une celule, une identitât vivarose e à bisugne di relazions, confronts, scambis cul difûr par podê jessi pardabon in stât di sorevivi.
◆ Ve che ancje un cors di lenghe furlane al pues deventâ la ocasion par svicinâ continents e meti in contat culturis diviersis. Inte edizion di secont nivel dal cors pratic di lenghe e culture in linie par cure de Societât Filologjiche Furlane e finanziât de ARLeF, di fat, in plui di imparâ lis regulis de gramatiche e de grafie e di cognossi miôr la storie de lenghe e de leterature, i arlêfs a àn vude la pussibilitât ancje di fevelâsi e di cognossisi tra di lôr, in gracie dai sportei di conversazion.
◆ Une maniere par podê scoltâ ancjemò la lenghe dai vons, come par Gianni, nassût in Canadà di gjenitôrs furlans (un di ca e un di là de aghe), che cul so furlan niçulât de cadence americane nus puarte a scuvierzi la sô tiere. Ma al è ancje cui che il furlan no lu à mai fevelât, aben che al sedi in Friûl di passe 50 agns, tant che Valerio, vignût sù de Pulie par amôr ta chê che e je deventade la sô gnove cjase. Setemane dopo setemane, la cjacarade cun lui, che tal imprin si fermave al mandi, e devente simpri plui siore di peraulis, che nus contin ancje di usancis e di tradizions dai siei paîs di divignince. Ancje Michela no fevele furlan, par une toscane come jê e je pardabon une lenghe foreste, ma, compliçs ancje i amîs, daspò un scjampon te nestre regjon pes vacancis, e je restade striade no dome dai puescj, ma ancje de cjacarade, e finît il cors di prin nivel si è butade cun entusiasim ta cheste gnove aventure.
◆ A son ancje i “malâts di furlanie”, come Lenart, argjentin cul balin par dut ce che al à a ce fâ cul Friûl che nol piert ocasion par imparâ e, daspò dai prins cors cui mestris dal fogolâr furlan, al à metût dongje un côl di atestâts e cumò al tache a tirâ dongje ancje ricognossiments tai concors leteraris. Dongje di lui, Eduart e Noemi, siei insegnants e cûr e anime de Sociedad friulana di Buenos Aires. Di un altri fogolâr argjentin e rive ancje María Alejandra, biel che de Svuizare nus ten compagnie Manuela, arleve passionade dai cors di furlan par vie che al à une vore di someancis cul so dialet.
◆ Ancje par Nezka l’interès al ven di peraulis similis al sloven che e fevelave tal Cuei, in plui di jessi une buine ocasion di confront par une citadine dal mont come jê, che ore presint e vîf tra Israêl e Bruxelles.
◆ La liste e je inmò lungje e e cjape dentri scuasit 60 personis di dut il Friûl e di altris continents che in Zenâr a son rivâts insom di cheste esperience di insiorament personâl, ma ancje di condivision e di viertidure viers altris realtâts.
◆ Une gnove edizion dal cors di prin nivel (che al à par fonde il libri “Lenghe e culture 1” par cure dai professôrs universitaris Maria Chiara Visintin e Gabriele Zanello) e tacarà pe fin di Fevrâr. Par informazions: formazione@filologicafriulana.it. ❚
Cuant che la lenghe e insiore e e unìsSerena Fogolini
Strane cuistion, la identitât. Ti si tache intor che no tu sês inmò nassût e ti compagne par ducj i trois de tô vite. No simpri si è dal dut cussients di cheste seconde piel che nus vistìs, che si nudrìs des nestris stessis emozions e che e cres e si tramude daûr des nestris esperiencis. Dispès, al è propit il moment che o pretindìn di dâi une forme perfete, ugnule e statiche, che le condanìn a jessi vistît e no plui spieli de nestre sacume. Tant che une celule, une identitât vivarose e à bisugne di relazions, confronts, scambis cul difûr par podê jessi pardabon in stât di sorevivi.


text:
9 coments On E je piês la cjoche di pan che di vin
-
Nelo,la conte oltri a sei biele a è un grun significative,al pont che no pues fa di mancul di mandati chest gno pinsir su cuant che il necesari al supere il dispensabil.I Beçs___Dibant ve tancj cence dopra,ti tormentin le anime,ti fasin mal sta___E cuant il to cuarp te muart ju bandone,int fur sudor di lor si parone___E tu a tu cjalis dai pocs dal lidric,che cjantin e balin al sun dal fulzic___E un pinsir ti rosee fasinti sta mal,a viodi la fin dal to capital___Une buse plui in là un pitoc cence gjiachete, sa gjolt e sa rit sot le folte moschete.Ti saludi cul mior mandi de nestre place, Lussian
-
Nello,
la insodisfazion umane e je proverbiâl. Al è savût che i grancj beçons no fasin la felicitât, ma cuatri francs intal vivi di ogni dì a judin… Sergji, un jessi co podaressin clamâlu "unevore speciâl" al jere feliç cul so russaç.
In sintesi e je une storie che e po insegnânus alc di plui.
-
Ogni dì che di buinore o pii il computer e o clîcli Contecurtegnove a mi somee di tornâ tal nît. Vuè di matine o ai viodût SergjiNelo cul so russaç a scjampâ vie pes stradis dal mont, il Cjamin di Santiago, la Vie Francjgene e cuissà cetantis altris e a la fin tornâ, cul pinsîr a Feagne. No sai trops Rems ch'al cjatarà, ma di sigûr tancj vecjos amîs pronts cul bocâl su le taule, Bepi
-
-
-
Lussian o soi content che l ti sedi plasude la conte e ti ringracii de biele rime che tu âs zontât. Une rime che met sot i voi di cui che lei il sô vêr significât;
Gallian, vere un franc te sachete nol fâs mâl a di nissun, baste che nol deventi, come che al sucêt, un idul,u fetiç. Sergji nol è une vore speciâl. Al è dentri in ognidun di no. E par jessi contents fasin come lui: baste un russaç;
Bepi il to coment mi à comovût. Soredut pe sensibilitât che tu âs vût di metimi dentri tai bregons di Sergji. Un Sergji che al torne a cjapâ sù il russaç diret a Feagane. Pecjât che no aì cjatât nissun a spietâmi. Cualchidun nol jere plui e tancj a vevin altris robis di fâ;
Barbara. Cuant che o scrîf no comandi jo. La man la sburte il gno cûr, i miei voi. Cussì o conti ce che disin lôr. Vere tes mês contis e ven fûr di spes il marum. Forsit par chest che mi plâs tant lei lis tôs flabis. Mi metin ligrie.
-
-
-
La conte e je un svol di sentiments e, a voltis, un tic di fantasie miscliçade ae realtât…po dopo e ven fur l'anime di ognidun cui blics di dolor, di marum, ricuarts dai vons o de vite par ogni cjanton di mont che nus à viodût a cjaminâ O vês di crodimi che dispes intai vuestris coments o vai come une frute, par chel che si induvine daûr. Brâfs, bravonons ducj par lis contis, maraveos par dut il no scrit (ma vivût)


text:
Prime edizion de iniziative che e intint promovi la lenghe furlane intal setôr de formazion de dramaturgjie.
La Associazion Culturâl “Luigi Candoni”, cu la poie de ARLeF – Agjenzie Regjonâl pe Lenghe Furlane, in colaborazion cun MateâriuM – Laboratori di gnovis dramaturgjiis e cu la Fondazion Teatro Nuovo “Giovanni da Udine”, e organize, dentri de manifestazion “Premi Candoni”, la prime edizion dal cors – concors “Premi Candoni – Oparis teatrâls in lenghe furlane”.
Il cors/concors “Premi Candoni – Oparis teatrâls in lenghe furlane” al nas dentri de manifestazion “Premi Candoni” par puartâ indenant la ativitât di promozion de dramaturgjie contemporanie fate di Luigi Cadoni dai agns ’50 ai agns ’70 dal Nûfcent e lade indenant tai agns cul “Premi Candoni”.
IL CORS/CONCORS
Ogni partecipant al jentrarà intune fase di tutorât fate di vot incuintris dulà che al disviluparà la proprie idee di test teatrâl. I incuintris si fasaran li dal “Teatro Nuovo Giovanni da Udine” in Otubar e Novembar dal 2019. I progjets di scriture a saran seguîts dai tutôrs di MateâriuM.
Ae fin dal CORS, i partecipants a varan a disposizion ancjemò une setemane par sierâ i elaborâts e par procedi cu la consegne.
Il cors/concors si sierarà cu la cerimonie di premiazion dulà che si fasarà la leture seniche dal test teatrâl Prin classificât.
La scjadince e je pai 27 di Setembar dal 2019.


text:
La famee di siôrs che e à pesât di plui
te colade dal Patriarcjât
Al jere di tant timp che la famee dai Savorgnans e veve prestade la sô fedeltât e ancje, in plui di cualchi ocasion, la sô spade a Vignesie, fasint cubie cun jê par che al colàs il Patriarcjât filoimperiâl. La sperance e jere chê di sostituî ae Patrie dal Friûl une Signorie personâl, sul model di tantis altris che a stevin vignint fûr ator pe Italie, tant che i Gonzaghe a Mantue, i de Medici a Florence, i Estens a Ferare o ancjemò i Visconts prime e po dopo i Sforza a Milan. Intal 1394, Tristan Savorgnan al veve massacrât a Udin il Patriarcje Zuan di Moravie, promovint une liste di presentâ al Pape di Rome di ducj i delits e des azions nefandis che il Patriarcje al varès cometût, e che e larès studiade cun grande atenzion tant che esempli di “distruzion de imagjin publiche”, creazion di un mostri che nol veve cuasi plui nuie di uman ma pluitost al incjarnave il diaul cun ducj i siei vizis e la sô tristerie. Cuintri dai Savorgnans si jere mobilitade chê nobiltât furlane fedêl ae Corone e che e veve cjatade in Cividât e inte famee Bojani une sô rapresentance emblematiche di contraponi a Udin e ai Savorgnans. Al è aromai clâr che dut ce che si môf in Friûl – ma chest, fintremai de ete protostoriche – al à simpri vût un respîr plui grant, rivant a cjapâ dentri une dimension europeane. La sucession complicade dal Patriarcje sassinât si inserìs cussì intune partide di scacs internazionâl, fate ancjemò plui grivie dai ultins agns dal Schisme di Ocident (1377-1417), là che propit cul Concili di Cividât dal 1409 si cirarà, ma cence sucès, di cjatâ fûr une soluzion. Gregori XII, al secul Agnul Correr, disputantsi il titul di pape cun altris doi rivâi, si movarà politichementri fasint une sielte drastiche, stiçant lis boris di une situazion furlane bielzà precarie e pericolose. La mosse coragjose e fo chê di parâ fûr dal tron patriarcjâl Antoni Pancera (1408) promovint invezit la cariere fortunade dal so rivâl politic, Ludovì di Teck, che no dome al jere inschiriât de bande de corone imperiâl, ma che al jere fintremai parint dal cont Fidrì di Ortemburg, un feudatari potent dal Imperadôr che cul so esercit al difindeve dut l’arc alpin orientâl, poiantsi al jutori di Sigjismont re di Ongjarie e fradi piçul dal Imperadôr Venceslau, in odôr di deventâ prin o dopo Imperadôr ancje lui. Duncje une situazion pardabon precarie e delicade. Vignesie e jere preocupade, e la sô strategjie politiche si indreçarà a meti lis mans su la Patrie dal Friûl propit cjapant vantaç di dute cheste confusion. Il 1419 al viôt cussì un Patriarcje todesc, Ludovì di Teck, che al comande un esercit metût insiemi pe plui part di oms armâts inviâts dai feudataris furlans fedêi al Patriarcjât, e dongje di lôr une sdrume potente di soldâts e di cavalîrs ongjarês. Cuintri di lôr, i Savorgnans cun dute la rêt dai lôr fedêi supuartâts di Vignesie. Ae situazion no i volarà masse par precipitâ. Il Teck al reste isolât, bandonât di tantis comunitâts e citâts furlanis impuartantis che a àn miôr domandâi a Vignesie cundizions di pâs a lôr vantaç pluitost che riscjâ un destin no dal dut sclarît, là che ducj chei che a fasin resistence al progjet dai Savorgnans a vadin incuintri ae crudeltât e ae tristerie dai agressôrs. Ai 9 di Jugn dal 1419, il cont di Prate, Nicolùs, al veve sconfit a Banie i Venezians, copant 200 soldâts e fasint presonîrs plui di 700 di lôr. San Denêl al veve mandât in jutori un piçul esercit sedi di cavalîrs che di fantarie. Ancje la fazion antisavorgnane di Udin e veve cjapât cuatri soldâts di Vignesie e – par svindicâsi di ce che par solit il Leon di Sant Marc al faseve inte campagne furlane – ju vevin copâts, scuartâts e a vevin impirâts i cuarps parsore des puartis de citât. La rispueste e fo tremende: trente furlans a forin decapitâts, e vincj feminis cjapadis tant che ostaçs a faserin la stesse fin. Nol baste. Ai 11 di Lui la comunitât di Cividât, simbul de fazion filoimperiâl e salacor la plui dongje dal Patriarcje, e fas savê che e je disponibile a tratâ la pâs cun Vignesie. Fuarte di chest tradiment, la citât lagunâr ai 14 di Avost e scjafoie la citât di Sacîl e cun cuatri bombardis che a sdrumin lis sôs muraiis le oblee ae rese. Di chel moment alì, dut al cor svelt: ai 21 di Avost, i Siôrs di Purcie si declarin disponibii a parlamentâ la difese dal cjistiel; Davian al ven concuistât e il so cjistiel brusât par che nol coventi come presidi ai soldâts ongjarês. Ai 23 di Avost, ancje Cjanive si rint ai Venezians. Comunitâts, citâts e cjistiei a alcin lis mans, fûr che la citât di Prate che e resist fin ae sô fin. Che e sarà epiche. ❚
CE CHE O VIN PIERDÛT. Il dopli zûc dai Savorgnan, che a difindevin Udin e a judavin VignesieAgnul Floramo
La famee di siôrs che e à pesât di plui


text:
Architeturis adizionâls supuartadis di Fedora
Imagjins par sistemis AArch64 compatibii cun SBSA (Server Base System Architecture) o Single Board Computers.
Imagjins par sistemis AArch64 compatibii cun SBSA (Server Base System Architecture) o Single Board Computers.
E je disponibile sul sît de documentazion di Fedora une vuide par Fedora su AArch64, includût une liste di plateformis hardware supuartadis e istruzions di instalazion.
Utents e svilupadôrs a son disponibii te mailing list su arm@lists.fedoraproject.org.
Utents e svilupadôrs a son disponibii intal canâl IRC #fedora-arm su irc.libera.chat pe chat in timp-reâl.
Imagjins PPC64LE a son pes instalazions su sistemis Power di IBM o sistemis OpenPOWER.
Imagjins PPC64LE a son pes instalazions su sistemis Power di IBM o sistemis OpenPOWER.
E je disponibile une pagjine wiki cun informazions su la Architeture Power su Fedora, sul Wiki dal Progjet Fedora.
Utents e svilupadôrs a son disponibii su la mailing list su ppc@lists.fedoraproject.org.
Utents e svilupadôrs a son disponibii tal canâl IRC #fedora-ppc su irc.libera.chat pe chat in timp-reâl.
Se tu desideris instalâ Fedora su Sistemis z di IBM, alore tu stâs cirint cheste architeture.
Se tu desideris instalâ Fedora su Sistemis z di IBM, alore tu stâs cirint cheste architeture.
E je disponibile une pagjine wiki cun informazions su IBM z Systems su Fedora, sul Wiki dal Progjet Fedora.
Utents e svilupadôrs a son disponibii ancje su la mailing list su s390x@lists.fedoraproject.org.
Utents e svilupadôrs a son disponibii tal canâl IRC #fedora-s390x su irc.libera.chat pe chat in timp-reâl.


text:
Almakàntica e je la union di plui peraulis: Alma par sotliniâ la Anime te sô forme plui poetiche e creative; Cantica come componiment Musicâl; Antica par ricuardâ lis Origjins e il Timp passât. Almakàntica e je la union di plui regjions che si confrontin ’sunant pizziche, tammurriate e tarantelle e di chest confront a partissin par creâ un gnûf lengaç musicâl.
Formazion: Alberto Valenti (Sicilie) – vôs, ghitare, marranzano e friscalettu; Andrea Formentin (Venit) – bas; Chiara Patronella (Puglie) – vôs, ghitare e armoniche; Dario Stincone (Puglie) – vôs e tamburel; Federico Torrisi (Sicilie) – clarinet e friscalettu; Giovanni Formentin (Venit) – tamburel, cajon e bal; Letizia Cutri (Campanie) – vôs, violin, gnacaris e bal; Maria Francesca Francioso (Puglie) – vôs, cimbli, gnacaris e bal; Salv’atore Alessi (Sicilie) – ghitare, violin e tamburel.


text:
Introduzion
Chest al è il manuâl par Hattrick. Par une introduzion svelte al zûc, va ae vuide par principiants.
Hattrick al è un zûc dulà che tu âs di vuidâ une scuadre virtuâl di balon bande la glorie, in competizion cun altris zuiadôrs di dut il mont.
Hattrick al è un zûc sempliç, al è facil capî lis basis. Tu puedis zuiâ a Hattrick ancje cun tacâti al sît dome une o dôs voltis a setemane (ma nô o sperin di viodîti plui di spes). La sfide no je bati il zûc, la sfide e je la competizion cun altris zuiadôrs reâi. Vie pe competizion, un grum di partecipants a deventin amîs, fasint deventâ Hattrick un zûc sociâl.
I tiei compits
Tu âs lis funzions tant di president che di dirigjent. Tu podarâs comprâ o vendi zuiadôrs, investî i bêçs de scuadre par ingrandî il stadi o pe scuadre zovanîl. Tu varâs di sielzi i zuiadôrs plui in forme di meti in cjamp, sielzi lis tatichis pe partidis, decidi cemût alenâ i zuiadôrs e tantis, tantis altris robis. par rivâ al sucès une buine idee e je che di formâ une buine strategjie e plans e lunc termin. Il sucès e la glorie no son par ducj.
La tô scuadre
Cuant che tu cjapis in caric la tô scuadre tu jentri in zûc intune des dôs divisions plui bassis de seris di Hattrick. par scomençâ la tô scjalade tu âs a diposizion une scuadre di zuiadôrs (cualchidun cun talent, cualchidun altri no...), un stadi e cualchi franc par judâti. Cumò al è il moment par mostrâ la tô magjie.
No stâ vê pôre di vê ripensaments rivuart il non de tô scuadre. Tu puedis simpri cambiâ il non de scuadre jenfri une stagjon e chê altre, ma ti costarà 10 000 US$ dal moment che tu varâs di cambiâ maiutis e dut il tramai. Tu pierdarâs ancje il 3% dai tifôs che no ti perdonaran di cambiâ il non de lôr passion.
Regjon e timp
La tô scuadre e fâs part di une regjon, a cui probabilmentri tu sês leât. Tu puedis viodi trope int che je te to stesse aree. Une altre funzion impuartante e je che ogni regjon e à un so timp atmosferic. No je une regjon miôr di une altre, dutis lis regjons a son buinis al stes mût, duncje no tu âs di preocupâti di cuale che tu sielzis.
Il timp al influence un pâr di robis, la plui impuartante e je la afluence al stadi (mancul int e larà al stadi se al plôf). Te pagjine de Regjon tu puedis viodi il timp di vuê e lis previsions par doman. Se vuê al è soreli, al è plui facil (a confront cun chei altris tips) che al sedi soreli ancje doman, duncje il timp nol è dal dut a câs.
Se tu âs voie, tu puedis cambiâ regjon jenfri lis stagjons. Ti costarâ 10.000 € e tu pierdarâs il 3% dai tifôs.
Il nestri miôr sugjeriment
Il nestri miôr sugjeriment al è di lei chest manuâl. No tu scugnis leilu dut di un colp, ti baste lei i prins cjapitui par vê cualchi idee su cemût zuiâ. Un altri sugjeriment al è chel di fâ domandis sui nestris forums. Al è un forum dedicât dome a lis domandis sul zûc.
O insistìn dome suntune robe: par dâ a ti e a ducj cuancj la miôr esperience su Hattrick a son da semplicis regulis di condote di seguî, che tu puedis cjatâ tes Regulis de cjase
.


text:
E je di chescj dîs di Avost 2015 la gnove de scuvierte di un calendari di piere, vecjo di miârs di agns, fate in Val d’Aoste tal comun di Donnas dal archeoastronom talian Guido Cossard. Si fevele di un lûc tignût ancjemò platât par pôre che il va e ven di curiôs al finissi di fâ dams prin di podê protezi a dovê il sît e cirî di savê cuant che e je stade fate la opare. Te Val d’Aoste e plui jù fintremai te provincie di Turin tal teritori clamât Canaveis, a si cjatin un grum di pieris picadis a forme di piçulis copis par figurâ sedi oms sedi stelis e costelazions dal cîl, ch’a son stadis datadis a la fin de etât de piere e scomençâ de etât dal bronç, e par intant a si pues pensâ ch’a si trati de stesse ete, ven a stâi ator di 4-5000 agns indaûr. Ma cemût ch’al è fât chest calendari e cemût ch’a si dopre a nol è dificil di capî al dîs Cossard: al è un sisteme di nicjis sgjavadis ta un cret a la juste distance, e di un bûs taront parsore ch’al lasse passâ la lûs dal Soreli par lusorâ une sole nicje a la volte, secont da la altece dal Soreli tal cîl. Cuatri di chestis nicjis a àn alc di speciâl parcè che dôs di lôr e vegnin lusoradis dome tai dîs dai Ecuinozis di Vierte e Sierade e altris dôs dome tai dîs dai Solstizis di Istât e di Unvier, come a segnâ lis stagjons dal an a chei timps là vie. Altris nicjis a lavorin cu le lûs de Lune segnant la Lune plene in rispiet de posizion dal Soreli, tant che tal Lunari. Di sigûr cuant ch’al sarà finît il studi a vignaran fûr altris scuviertis di no crodi. Al zonte Cossard che le “tecniche dal bûs” e je gnove dal dut pal nestri continent, jessint che dome te Americhe, tai lûcs dai popui Anasazi, a si cjate alc di compagn. Bisugne dî che ancje i Egjizis e i popui de Mesopotamie a cognossevin ben il scori des stagjons, forsit ancje miôr di noaltris cumò, parcè cuant che tai agns ’60 dal secul passât, par salvâ il templi di Abu Simbel dal inagament procurât da la costruzion de dighe di Assuan, a àn clamât i miôr inzegnîrs e astronomis dal mont e al la fin il templi al è stât taiât a tocs e tornât a fâ sù a 65 metris plui adalt e 300 metris plui indaûr, parsore une culinute. Il templi origjinâl al jere stât tirât sù dal faraon Ramses II, plui di 3.200 agns indaûr e al tignive ta une stanziute clamade il “Santuari” cuatri statuis di divinitâts, une e jere la sô, ch’a cjalavin la puarte de jentrade in mût di vignî lusoradis da lûs dal Soreli dome doi dîs al an: il 20 o ben ancje il 19 e 21 di Fevrâr e il 20 o ben il 21 di Otubar, e somee tes ricorencis de nassince e de incoronazion dal Faraon. No covente dî che i architets a vevin fât in mût che il plui lusorôs e ch’al tignive plui a lunc i rais dal Soreli, al jere propri lui, il grant Ramses II, ch’a si veve fat fâ Divin di bessôl. Po ben i architets e i astronoms modernis te ricostruzion dal templi tal gnûf lûc, a no son stâts bogns di otignî chês datis, e cumò chel câs al capite il 22 di Fevrâr e il 22 di Otubar. Ch’al sedi stât un svindic dal Faraon par vêi disturbât il so sium?
di Bepi Zefon


text:
A torzeon dut l’Istât e l’Atom, il film Missus di Massimo Garlatti-Costa, produsût de Raja Film e Belka Media, al è stât une vore preseât in ducj i lûcs indulà che al è stât proietât. E dopo vê traviersât il stivâl al torne a cjase, propit tal moment dal Avent. Nuie di miôr e di plui imbrucjât. Il Missus Tour, come che al è stât clamât, al à fat zirâ il film – che al conte la bataie dai predis di Glesie Furlane, che a scombatin cun dignitât e fermece par podê permeti a ducj i furlans di preâ, di dî messe in lenghe furlane -, al è stât di l’istât intes comunitâts di lenghe minoritarie dal sud Italie: griche, arberesche e francoprovenzâl, tra Pulie, Calabrie e Sicilie. Di pôc invezit al è stât presentât inte Universitât di Parme, ospits ancje de comunitât linguistiche ladine, la Union di Ladins, a Trent e Val di Fasse.
«Un gran biel zîr – nus dîs il regjist Massimo Garlatti-Costa -. Un viaç che al à regalât grandis sodisfazions, in particolâr e je stade fuarte dapardut la sensazion e la conferme che cui al à viodût il film, ancje se no furlan o crodint, al à capît e poiât il sens de nestre cause. Une grande solidarietât, soredut di bande des comunitâts minoritariis».
A sostignî il progjet dal film, in plui di Glesie Furlane, in particolâr inte promozion, e je stade l’Associazion LEM Italie (Lenghis de Europe e dal Mediterani), une realtât impuartante formade di une rêt di comitâts sientifics che si dedichin a studis comparâts su lis lenghis minoritariis, e ben cuatri universitâts: la “Federico II” di Napoli, la Universitât di Teramo, la Universitât Francofone de Italie dal Sud e la Universitât di Parme. Missus al à puartât di fat tant interès ancje di bande dai students, che a ogni ocasion no si son tirâts indaûr tal fâ tantis domandis. No mancjaran pal film lis partecipazions a concors, come al Babbel Film Festival di Cagliari.
Tornât in Patrie, tal mês di Dicembar il film documentari al sarà proietât in ocasion dal Festival Suns Europe al Teatri di Udin e ai 10 in Domo a Vençon. Dutis lis informazions su lis prossimis datis sul sît missusfilm.com.
✒ Alessio Screm
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
31 marzo 2013
Buine Pasche
Vuê e je Pasche, une fieste impuartante. Us fâs i auguris di Buine Pasche a ducj voaltris letôrs di chest blog e a dute la vuestre int.
Tancj auguris!
Tancj auguris!
30 marzo 2013
Zoventût e esperience
Si sint spes a fevelâ de "etât de politiche": coventino zovins? Coventie esperience? No sai se o ai di metimi te categorie dai zovins: o ai 36 agns. Ma o pues puartâ un pocje di esperience che o pensi e sedi utile cuant che si à di presentâsi par une incarghe publiche. O soi jentrât in aministrazion comunâl a Maian tal 2000 e o soi restât in municipi fin al 2011. O ai vude la pussibilitât di lavorâ sedi come conseîr sedi come assessôr cun deleghis al ambient, a la scuele, a la culture, ai rapuarts cu lis associazions, cui comuns zimui e i zovins. Cun di plui, prime di fâ il concors che mi à puartât a vore te Agjenzie Regjonâl pe Lenghe Furlane, dal 2008 fin al 2012 o ai lavorât te segretarie particolâr dal President de Regjon Renzo Tondo: cheste esperience mi à permetût di cognossi di dongje cemût che e funzione la nestre aministrazion regjonâl e tignî rapuarts cun chei altris ents, come ancje la Provincie di Udin. O met duncje a disposizion dai citadins cheste esperience che mi à fat cressi sedi professionalmentri sedi personalmentri. Par votâmi, al baste meti une X parsore dal simbul dal MAF che o cjatais te SCHEDE ZALE pe Provincie di Udin - FONTANINI PRESIDENT.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
29 marzo 2013
Sul streaming e la aghe cjalde
Ta chescj dîs e je vignude la mode di doprâ la peraule "streaming". Che al sedi clâr: l'imprest al è util e no lu discut.Di fat za tal 2011 - par esempli - o ai vût il plasê di condusi une presentazion di un libri in direte via streaming cun spetadôrs ancje di Londre, di Buenos Aires e no dome: lait a lei chi.
Mi fâs però un tic ridi che plui di cualchidun al spiete di cori daûr des modis talianis come che al è il M5S, cuant che invezit al podarès cjalâ in cjase.
Mi fâs però un tic ridi che plui di cualchidun al spiete di cori daûr des modis talianis come che al è il M5S, cuant che invezit al podarès cjalâ in cjase.
Cun di plui, savêso ce che mi à costât? NUIE parcè che o vevi za une conession internet, il gno pc e la mê webcam.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
28 marzo 2013
Pensâ locâl, agjî globâl
Ve alore che jessi pe valorizazion de dimension locâl nol à di significâ sierâsi: al diseve Pre Checo Placerean za tal 1975 "Pensâ al Friûl, fâ i interès dal Friûl, vê cussience di jessi un popul, di vê une muse difarente di chei altris, nol vûl dî sierâsi dentri un curtilut di cjase, ma al vûl dî spalancâ i puartons di ogni bande a la int di dutis lis bandis, par che a jentrin e par che a passin, par che a nus contin ce che nô no savìn; ma tal nestri curtil, a cjase nstre, libare e vierte a ducj; no in man a altris che le doprin par lôr".
E se o rivarai a jentrâ in consei provinciâl, o puartarai indevant chest pinsîr come clâf par vierzi colaborazions ancje fûr dai nestris confins, confrontantmi prin di dut cui popui dongje che a àn za tal Patriarcjât di Aquilee une part di storie in comun cun nô.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
27 marzo 2013
Alè Udin a S.Denêl
Usgnot o ai passade une biele serade in compagnie dal Udinese Club di S.Denêl li dal Bar Zebretta dal amì Angelico Vatri.
Al incuintri a jerin l'assessôr provinciâl Adriano Piuzzi organizadôr dal incuintri, il president Pietro Fontanini, il comissari di S.Denêl Daniele Damele, il vicepresident dal AUC Giancarlo Damiani e i "parons di cjase": il diretîf dal Club cul president Dimitri Quaglia.
Une biel event par rindi mert a une realtât associative come chê dal Udinese Club, che al ten dongje i tancj socis sedi pe passion sportive pe nestre scuadre dal cûr, ma ancje pal gust di stâ insiemit.
E duncje "Alè Udin" e se o rivarai a jentrâ in consei provinciâl, mi impegnarai par continuâ a dâ une man al mont dal associazionisim, element di fonde dai nestris paîs, parcè che tal nestri program eletorâl o vin metût tal prin pont la centralitât de persone par scoltâ e dâ rispuestis imediadis a lis domandis dal citadin e, duncje, ancje des formis associativis dulà che al è coinvolt.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
Al incuintri a jerin l'assessôr provinciâl Adriano Piuzzi organizadôr dal incuintri, il president Pietro Fontanini, il comissari di S.Denêl Daniele Damele, il vicepresident dal AUC Giancarlo Damiani e i "parons di cjase": il diretîf dal Club cul president Dimitri Quaglia.
Une biel event par rindi mert a une realtât associative come chê dal Udinese Club, che al ten dongje i tancj socis sedi pe passion sportive pe nestre scuadre dal cûr, ma ancje pal gust di stâ insiemit.
E duncje "Alè Udin" e se o rivarai a jentrâ in consei provinciâl, mi impegnarai par continuâ a dâ une man al mont dal associazionisim, element di fonde dai nestris paîs, parcè che tal nestri program eletorâl o vin metût tal prin pont la centralitât de persone par scoltâ e dâ rispuestis imediadis a lis domandis dal citadin e, duncje, ancje des formis associativis dulà che al è coinvolt.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
26 marzo 2013
Il Tiliment, patrimoni e risorse dal nestri teritori
mi soi impegnât CUINTRI DES CASSIS in DIFESE DAL TILIMENT.
Parcè che chest flum, la “Aghe” par antonomasie, riferiment par il “di ca” e il “di là” dal Friûl, e je un ecosisteme cuntun ecuilibri menaçât dì par dì des ativitâts di cui che, in non dal profit, nol à nissun rispiet pal ambient naturâl che i sienziâts di dute Europe a vegnin a studiâ, a difindi, a valorizâ. O soi convint che valorizantlu, chest patrimoni ecologjic al podarès deventâ une risorse economiche par meti in vore ancje il turisim di cualitât. Se o rivarai a jentrâ in consei provinciâl, mi impegnarai par continuâ su cheste strade.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
Parcè che chest flum, la “Aghe” par antonomasie, riferiment par il “di ca” e il “di là” dal Friûl, e je un ecosisteme cuntun ecuilibri menaçât dì par dì des ativitâts di cui che, in non dal profit, nol à nissun rispiet pal ambient naturâl che i sienziâts di dute Europe a vegnin a studiâ, a difindi, a valorizâ. O soi convint che valorizantlu, chest patrimoni ecologjic al podarès deventâ une risorse economiche par meti in vore ancje il turisim di cualitât. Se o rivarai a jentrâ in consei provinciâl, mi impegnarai par continuâ su cheste strade.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
25 marzo 2013
Cemût che o viôt la Provincie
Jo o pensi che l'ent provinciâl al à di continuâ a esisti, ma al è evident che si à di pensâ a une gnove organizazion a nivel regjonâl.
O lassi un moment in bande lis cuistions tecnichis parcè che no ai voie di fâle masse lungje, ancje se inmò no mi àn convint su cemût che si pues gjavâ lis provinciis che a son previodudis tal titul V de Costituzion taliane: une riforme costituzionâl no je cussì imediade.
Ma tornant al pratic, o pensi che une miôr organizazion dai ents locâi e sedi pussibile. E su chest teme o soi dacuardi cu la idee che e viodarès di une bande la citât metropolitane di Triest e di chê altre il Friûl. Vêso presint il model di Trent e Bolzan? Chel!
Cheste struture no dome e cjatarès une fonde storiche dant une juste impostazion a la "convivence" fuarçade che e dure di passe 50 agns di dôs realtâts tant difarentis (chê furlane e chê triestine), ma e rispuindarès ancje a cuistions pratichis. Fin cumò o ai fevelât di "contignidôr", cumò provi a fevelâ dal "contignût": o soi convint che un ent di mieç tra comun e regjon al coventi par vê un interlocutôr istituzionâl a puartade di man: miôr decentrâ che acentrâ, parcè che Triest no je propit cussì dongje. Al è clâr che a la provincie i van delegâts une serie di podês e di risorsis par meti in vore la totalitât de ativitât aministrative di aree vaste: a la regjon, slizeride des funzions aministrativis, i varessin di restâ compits legjislatîfs e di rapuarts internazionâi, par esempli.
Jo le pensi cussì e o soi in sintonie ancje cul President Fontanini che le à plui voltisdeclarade.
Di ce che o volarès fâus scrivarai tai prossims dîs, cirint di esponi cussì il program pes Elezions provinciâls 2013 dulà che o soi pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
24 marzo 2013
Moviment Autonomist Furlan: o soi candidât pe Provincie di Udin
O torni a cjapâ in man chest blog par dâus une notizie eletorâl.
Come che o podês lei sul sît de Regjon, o soi candidât conseîr pe Provincie di Udin te liste dal Moviment Autonomist Furlan par sostignî il President Fontanini.
Il colegjo eletorâl che mi è stât afidât al è il numar 20, chel di S.Denêl (ven a stâi i comuns di Forgjarie, Maian, Ruvigne e S.Denêl).
Il sisteme di elezion pes provinciâls al è UNINOMINÂL dongje dal simbul dal Moviment Autonomist Furlan al è za scrit il non dal candidât in liste: al baste segnâ une X sul simbul.
O ringrazii chês personis che in pocjis oris mi àn permetût di cjapâ sù lis firmis che a coventavin pe presentazion de liste.
Stait colegâts pai prossims inzornaments.
Come che o podês lei sul sît de Regjon, o soi candidât conseîr pe Provincie di Udin te liste dal Moviment Autonomist Furlan par sostignî il President Fontanini.
Il colegjo eletorâl che mi è stât afidât al è il numar 20, chel di S.Denêl (ven a stâi i comuns di Forgjarie, Maian, Ruvigne e S.Denêl).
Il sisteme di elezion pes provinciâls al è UNINOMINÂL dongje dal simbul dal Moviment Autonomist Furlan al è za scrit il non dal candidât in liste: al baste segnâ une X sul simbul.
O ringrazii chês personis che in pocjis oris mi àn permetût di cjapâ sù lis firmis che a coventavin pe presentazion de liste.
Stait colegâts pai prossims inzornaments.
Iscriviti a: Post (Atom)


text:
«A son chei che a van a torzeon par dut il mont, jo no. No voi ator, ma o viazi cul pinsîr: e il prodot di chescj miei viaçs a son lis mês contis». Intun mont globalizât dulà che salacor tancj a cognossin lis Maldivis miôr dal Friûl, la leterature in marilenghe e à consacrât un gnûf protagonist. Un scritôr di gale, che al à vint pe seconde volte in trê edizions il Premi San Simon di Codroip, il piçul Oscar furlan de narative. Tal 2015 al veve vinçût cun Soreli jevât a mont, chest an al à trionfât cun Contis sot spirt, racuelte che e à otignût il consens de jurie ma ancje chel dal public, inte serade dulà che Spietant il San Simon i autôrs finaliscj a vegnin intervistâts e i lôr libris passâts a tamês.
Za innomenât par jessi l’ostîr di Contecurte, la prime e inimitabile ostarie leterarie furlane (un blog li che si publichin contis curtis di autôrs variis, ndr), Serafini – classe 1975 – al è di Sclaunì e al lavore tant che insegnant di materiis juridichis e aziendâls inte scuele secondarie superiôr. «Mi è capitât di insegnâ di dut, dal dirit ae economie, de matematiche al furlan». E, naturalmentri, ancje scriture creative…
Un che al à une imagjinazion cussì ferbinte, cemût mai no scrivial par talian? Salacor al varès cualchi letôr di plui…
O vevi tacât par talian, ma po mi soi visât che o pensi par furlan e che la vecje lezion di Hemingway, «Scrîf di ce che tu sâs, dal mont che tu cognossis», e vâl prin di dut pe lenghe. Il puest che jo mi sint di contâ al è chel là che o vîf, dulà che o soi nassût e cressût. Jo o cognòs sì e no il Friûl, anzit la Basse, parcè che di dut il rest mi sint ancjemò ignorant.
Ignorant? Lis tôs contis a son un campionari di storiis, di personaçs e di tradizions che a mostrin un nivel ecezionâl di aprofondiment e di amôr pal Friûl e pal furlan. Di dulà vegnial? Merit de tô famee?
Jo o ai tacât tart a scrivi par furlan, ma lu ai fat dome parcè che lôr a àn semenât ben. Mê none e lis sôs contis a restin alc che o cjati dentri di me ogni volte che o fronti une pagjine blancje. La famee e je sigûr determinante, ma la scuele no je di trascurâ. La ereditât furlane mi è stade trasmetude ancje di un insegnant come Ivano Urli che aes mediis nus faseve furlan parcè che i plaseve, cence che nissun lu obleàs.
E fra i tiei arlêfs di scuele, isal cualchidun che al lei “Contecurte” o che al scrîf par furlan?
Nissun. Al è za tant se o fasìn capî ai zovins che il furlan e je une lenghe vive. Cuant che lu capissin a rivin ancje a pensâ che al è “figo”, e che la marilenghe e pues jessi doprade pardut, de conversazion cui amîs ai social. In chest moment storic al è za impuartant rivâ a trasferî ai fantats cheste cussience, che e je diferente di chê des lôr fameis, là che dispès il furlan al è une lenghe di nissune impuartance.
…Al covente ancje salvâ la lenghe. Trop impuartant isal recuperâ il lessic pierdût?
Il lessic che al reste tai libris al jentre tal corpus de leterature e al resist di plui ai colps dal timp. Jo mi inamori des peraulis, o sint la lôr bielece: e lassâ che a ledin pierdudis al sarès un delit. Nô o sin anei inte cjadene dal timp. E la trasmission de lenghe e je funzionâl a une vision origjinâl dal mont. Par chest, ogni volte che o cjati une peraule biele le scrîf intune liste, e o spieti di doprâle prin che o pues, par no fâle murî.
Pierluigi Cappello al diseve che il furlan al è plui adat dal talian, par esempli, a tradusi un sonet di Shakespeare par vie de morfologjie de lenghe. Pe prose, ise la stesse robe?
I sunôrs dal furlan a son chei di une lenghe çoncjade ma no dure, dolce. E ancje dal pont di viste semantic, la brevitât des peraulis e puarte cun se la pussibilitât di dâur significâts une vore amplis.
Serafini isal un model pai scritôrs furlans? Ti sintistu cheste responsabilitât?
Nancje par idee. Scrivi par me e je une passion. E o soi cussient di ce che o fâs. Tal 2015 o ai fat fieste par “Soreli jevât a mont”, ma no dopo de vitorie al San Simon: le ai fate cuant che o ai finît di scrivi il libri, parcè che o sintivi di vê fat un grant lavôr e di ve jemplât un vueit. Une robe che e mancje però a tancj che a scrivin sì, o ricognòs di vele il snait, la voie di jessi dinamic e di condividi lis esperiencis. Dome cun chestis risorsis, la leterature e va indevant.
Di Walter Tomada
«Al covente snait par fâ lâ indevant la leterature furlane» al dîs Raffaele Serafini, vincidôr dal San Simon 2017............
«A son chei che a van a torzeon par dut il mont, jo no. No voi ator, ma o viazi cul pinsîr: e il prodot di chescj miei viaçs a son lis mês contis». Intun mont globalizât dulà che salacor tancj a cognossin lis Maldivis miôr dal Friûl, la leterature in marilenghe e à consacrât un gnûf protagonist. Un scritôr di gale, che al à vint pe seconde volte in trê edizions il Premi San Simon di Codroip, il piçul Oscar furlan de narative. Tal 2015 al veve vinçût cun Soreli jevât a mont, chest an al à trionfât cun Contis sot spirt, racuelte che e à otignût il consens de jurie ma ancje chel dal public, inte serade dulà che Spietant il San Simon i autôrs finaliscj a vegnin intervistâts e i lôr libris passâts a tamês.


text:
Cemût isal rivât Mauro Missana a Onde Furlane?
In doi moments, in realtât. Il prin cuant che e je nassude la radio, tor dal 1980 plui o mancul. O ai fatis un pocjis di trasmissions e dopo o soi lât di gnûf a torzeon pes radios e pes televisions. O soi tornât intal ’92. Dal 2000 o lavori culì in maniere continuative.
Cemût mai âstu fate la sielte lavorâ intune radio che e dopre une lenghe minorizade?
Pes lenghis – a nivel tecnic o di contignûts – no je diference, ancje se sul imprin nol è stât sempliç traspuartâ par furlan robis che o vevi simpri fat par talian. Dut câs, o ai di dî che mi à judât tant il jessi lât ator: mi à dât basis che o ai puartât in cheste esperience.
30 agns di OF: se tu vessis di spiegâ cheste esperience a di un zovin di 15-20 agns, nassût al inizi dai ’90, ce i disaressistu?
Onde Furlane e je une radio che e trasmet ancje musiche, il trait d’union fra lis gjenerazions: no si pues pratindi che un fantat di 15 agns si interessi totalmentri dal teritori li che al vîf. Achì al cjate bielis stiçadis par vivi miôr il rapuart cu la sô tiere, restant viert a dut il mont. Cheste no je la radio di so nono, e je une radio ancje sô parcè che a 15 agns, ancje se cun calme, al à di preparâsi a une vite di adult. Onde Furlane i pues dâ une grande man in chest.
Puedistu provâ a fâ un piçul belanç di chescj 30 agns?
Al è dificil fâ un belanç, parcè che tu dismentearâs simpri alc… E je partide parcè che e jere la volontât di contâ il teritori. E je stade une sfide doprâ il furlan, ancje se po si à doprât ancje il talian o il castilian o lis lenghis de imigrazion. Onde Furlane e à stiçât la curiositât dai siei scoltadôrs, ancje se no son mancjâts i moments dificii. Atacs a ‘nd vin simpri vûts, ma e à vût ancje reazions un grum fuartis. Di chê altre bande, no tu contentarâs mai ducj, però tu riscjis di contentânt tancj di plui di ce che al somee rispiet a altris media.
Cuai sono stâts i ponts di fuarce di Onde Furlane?
Pal sigûr la organizazion di events come il Premi Friûl, lis cunvignis, la colaborazion cun Festintenda e il jessi pardabon un pont di incuintri par tantis associazions: un barcon, un dai pôcs, li che a puedin fâ alc.
Lis associazions àno disvilupât une sensibilitât plui alte pe cuestion de lenghe furlane?
Sì, dal sigûr. Prove dome a pensâ al setôr des gnovis migrazions, par esempli. A ‘nd è cetantis personis che, rivant di fûr, in gracie des nestris trasmissions a àn cjatât un pont di contat cu la realtât dal Friûl.
Cemût viodistu il futûr?
Al è simpri dificil fâ previsions. Chest an o vin decidût di tornâ a sparniçâsi tal teritori. O fasarìn cualchi cunvigne, ma ancje incuintris in cjasis privadis par fevelâ dal Friûl di vuê e dal Friûl futûr. Un mût par cirî un contat diret cui scoltadôrs cu lis fuarcis che o vin a disposizion: nô cun pôcs mieçs o fasìn robis che di altris bandis a fasin struturis publichis e magari cun tancj dipendents.
Matieu Fogale
ATUALITÂT. Bon complean, Onde Furlane!............
Cemût isal rivât Mauro Missana a Onde Furlane?


text:
Nassût a Tumieç intal 1967, Andrea “Dree” Venier al è fumetist, grafic, vignetist, infografic, ilustradôr, animadôr, gjornalist.
Diplomât in ilustrazion li dal IED, Istituto Europeo di Design di Milan, al lavore tant che ilustradôr e grafic. Tant che animadôr, al realize siglis televisivis, come chê di Paperissima. Dal ’97 al ’99 al è stât vignetist di Avvenire. Dal 1999 al lavore a Milan pal Corriere della Sera, tant che responsabil dal ufici infografic. Dal 2003 al è gjornalist professionist.
In Friûl, lis sôs produzions e ativitâts in lenghe furlane a son tantis. Dal 1999 al dissegne la vignete setemanâl su La Vita Cattolica. Simpri dal 1999, al idee maiutis par furlan pe dite Friûlpoint come “Make frico not war” o “Cemût sêstu vuê”, di indulà che e je stade gjavade fûr une serie di bustutis di zucar che si cjate dapardut. Tal mont dai fumuts al à creât cetancj personaçs che si esprimin par furlan, oltri che ai Gnognosaurs: Capitan Cjargne, Little Meni, la Acuile de Patrie. Al è tra i fondadôrs de fanzine a fumuts in marilenghe Pipins.
Simpri pe Vita Cattolica, al à progjetât il gjornalut in lenghe furlane par fruts Alc&Cè.
Intal 2003, al vierç il prin blog dut par furlan, Il Furlanist. Intal 2006, al devente responsabil de redazion dal mensîl La Patrie dal Friûl, e dal 2007 a ‘nt devente il diretôr, molant la cjame intal 2009, dopo vê rinovât e dât un sburt gnûf al gjornâl. ❚
Christian Romanini
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text: Martars ai 15 di Setembar 2015, te suaze des celebrazions de Zornade Mondiâl de Democrazie, organizadis dal Club Unesco di Udin dentri de Universitât dal Friûl, in Sale dal Clavîr di Palaç Solari, il prof. Alberto Travain, Dean dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl oltri che Delegât dal Club pe Formazion Civiche e pe Citadinance Ative, al à tignût, in lenghe furlane, une lezion dal titul “Lidrîs di democrazie tal ‘Atenis dal Friûl’: fondamentis di storie civiche di Udin”, li che al è tornât su lis tapis plui impuartantis de formazion e de costituzion politiche dal Comun capitâl dal Friûl, dal 1223, fondazion de citât-marcjât, al 1513, abolizion dal Renc. Atenzion particolâr si le à dedicade aes riformis istituzionâls riferidis de tradizion al patriarcje medievâl di Aquilee Beltram, il Patron Civîl dal Comun, paragonât cul atenian Clistene che al veve incrosât cuarps teritoriâi e sociâi di divierse estrazion te sperance di inibî il formâsi di stagns di privileç salacor in contrast cul guvier. Ve spiegade la anession ae citât dal contor contadin, saponte governative cuintri di nobii e borghesans dal Centri, cun chê di sigurâur ai vescui-princips regjonâi il control politic de localitât sielte par residence. “Di li al è partît il slargjâ fra il popul – al à dit il prof. Travain – dal dirit di votâ che al à vût puartât al svilup de assemblee partecipadore locâl batiade cul non di Renc, similâr de ‘Eclesie’ di Atenis antîc”. Une assemblee, chê dal Renc, che Fogolâr Civic e Academie dal Friûl si preparin a rinovâle tant che imprest di mobilitazion e partecipazion spontanie di popul in vuê.


text:
Se o vessin di lâ a sgarfâ la figure archetipiche e origjinarie di une femine golose di cjar umane – che pe sô fam di gjoldi il plasê e met in discussion dut ce che i crôt fasint un ribalton dal mont, sdrumant par tiere patrie, afiets e sintiments, ma ancje la sô mission di principesse e di mari, di nuvice e di citadine – o varessin di lâ a tucâ te puarte di Romilde, almancul come che le piturin lis peraulis di Pauli Diacun, il famôs autôr de Historia Langobardorum. Ma bisugne simpri stâ atents a ce che i oms a scrivin su lis feminis, parcè che par solit la lôr interpretazion e ven falade di une vision sbaliade che e puarte simpri a judicâ, mai a cirî di capî.
Provìn a esplorâ i fats. Cividât e je scjafoiade di un assedi grant e crudêl, chel puartât indevant dal popul dai Avars, che tal 610 a brusin e a savoltin il ream orientâl dai Langobarts, vignint jù de stepe panoniche. Romilde e à sposât Gjisulf, duche e grant vuerîr. Come che nus contin, sburtade e stiçade di un morbin uterin che le mangje di dentri, si lasse inmagâ tant che une love de bielece dal cuarp dal princip dai mongui, chel Kahn che – discrotât di ogni vistît – al fâs esibizion di se devant des muracis de citât: lui zovin e biel, muscolôs e fuart, salvadi e pericolôs, jê invelegnade di une lussurie che le bruse, smicjantlu dal alt, cjapade di une voie furiose e mate par lui. Seont Pauli, la principesse e je dome che un cuarp fat di gnerfs e di pulsions, involuçade di un istint bestiâl che i cope il lum de reson. Femine: cjar rude cence anime e cence cerviel, come che par solit la tradizion misogjine dai paris de Glesie e tindeve a figurâ la gjernazie diaboliche di Eve.
La storie le cognossìn ducj. Romilde e promet al barbar invasôr di vierzi lis puartis di Cividât in cambi dal so amôr: i sarès bastade une gnot di passion delirante cun chel vuerîr par tradî la memorie dal om (Gjisulf al jere muart in bataie propit combatint cuintri dai Avars), l’amôr pai siei fîs, il sens di apartignince ae sô int e la braùre di jessi sul tron de prime citât langobarde, sielte adiriture di Alboin tant che sede dal so ducât. E cussì, di scuindon e lasse jentrâ chel lôf fin dentri dal sierai dai agnei. E il lôr re ce fasial? Le contente. Dopo vêle “doprade” cun violence par une gnot, le lasse intes mans di dodis vuerîrs che le consumin gnot par gnot intune violence che e pâr no vê fin. Ma invezit, magari cussì no par jê, nol baste: sfinide, batude, violade, Romilde e sarà impirade suntun pâl plantât tal mieç de place. Une punizion esemplâr, compagne e contrarie de sô sielte imorâl. Une muart crudêl e lente, sbeleade dal princip de stepe che al dîs di fâ chest dome par contentâle. Volevie vê un om? Chel pâl di len al rivarà a dâi chê sodisfazion che e cirive.
Un studi plui atent e coragjôs puartât indevant di une grande studiose furlane (une femine, po) Marie Tore Barbina, che tant nus mancje, muarte masse adore, tal plen de sô produzion inteletuâl, al met in evidence une altre visuâl de storie. Romilde, in efiets, si sarès vodade ae richieste dal Khan scambiant il so cuarp pe salvece dal Ream, dai siei fîs, de popolazion langobarde di Cividât. Sfrente inte smuarse di une culture mascje e violente, si sarès duncje imolade, sacrificade par ufrî il so cuarp tant che une monede di scambi, dolorose e tibiade, a pro de libertât e de salvece dal so popul. Lant però incuintri al faliment trement.
Ve chi lis peraulis che Pauli Diacun al dopre intal passaç famôs de so Historia, piturant dut cul colôr di une visuâl dome maschîl: “La femine di Gjisulf, che si clamave Romilde, insiemi cui Langobarts che a jerin scjampâts e lis feminis e i fîs di chei che a jerin muarts in vuere, si jere sierade dentri des muracis di Cividât. I Langobarts a vevin cirût di difindisi ancje in altris fuartecis li dongje, ven a stâi Cormons, Nimis, Osôf, Dartigne, Reunie (Ruvigne), Glemone e ancje Divilin”. E cussì, intant che il lôr re, il Khan, al zirave armât ator des muracis cui siei vuerîrs a cjaval par cirî di jentrâ, Romilde, che lu cjalave dal alt, lu viodè biel di zoventût. Nancje un dubi duncje par Pauli, om che al judiche cence rivâ a capî: “chê prostitude svergognade e voleve gjoldilu cu la sô cjar. Cussì, i fasè savê che se lui le ves cjolte come la sô femine, je lu varès fat jentrâ”. Par chest, daûr des peraulis di Pauli Diacun: “e murì chê traditore crudêl de Patrie che e pensave plui al so gjoldi che a protezi i siei fîs e siei citadins”. Di no crodi, vere? ❚
Agnul Floramo
BASTIANCONTRARIE. STORIE FURLANE AL FEMININ. La colpe di Romilde, veretât o leiende?............
Se o vessin di lâ a sgarfâ la figure archetipiche e origjinarie di une femine golose di cjar umane – che pe sô fam di gjoldi il plasê e met in discussion dut ce che i crôt fasint un ribalton dal mont, sdrumant par tiere patrie, afiets e sintiments, ma ancje la sô mission di principesse e di mari, di nuvice e di citadine – o varessin di lâ a tucâ te puarte di Romilde, almancul come che le piturin lis peraulis di Pauli Diacun, il famôs autôr de Historia Langobardorum. Ma bisugne simpri stâ atents a ce che i oms a scrivin su lis feminis, parcè che par solit la lôr interpretazion e ven falade di une vision sbaliade che e puarte simpri a judicâ, mai a cirî di capî.


text: Nassude a Pordenon tal 1978, dopo la maturitât sientifiche, Katia Gavagnin si è laureade intal 2006 in Archeologjie e conservazion dai bens archeologjics ae Universitât Ca’ Foscari di Vignesie. Intal 2012 e à otignût il dotorât di ricercje in Storie dal Patrimoni archeologjic e storic artistic ae Universitât di Turin. E je stade assegniste di ricercje a Ca’ Foscari e ae Universitât di Udin, ateneus che e continue a colaborâ ancje in dì di vuê. Ceramolighe, e à partecipât a tancj sgjâfs prime in Italie (Torcello, S. Samuêl a Vignesie e tal cjastelîr de Gradiscje di Codroip) e po ator pal mont, in Sirie, Gjeorgjie e intal Kurdistan irakian. E puarte indevant une intense ativitât di ricercje cun publicazions e partecipant a cunvignis di setôr.


text:
«Masse planc e cence plans». Cheste la situazion sul ûs public de lenghe furlane, tirade jù neri su blanc (o blu su zâl, se o vês miôr doprâ i colôrs dal Friûl, invezit che chei de scuadre di balon) in ocasion de Conference regjonâl di verifiche e di propueste su la atuazion de leç regjonâl 29/2007. Jenfri i tancj intervents, chest principi normatîf pe “tutele, valorizazion e promozion de lenghe furlane” al previôt che, dongje di un plan gjenerâl di politiche linguistiche proponût de Agjenzie Regjonâl pe Lenghe Furlane e fat bon de Regjon ogni 5 agns, i ents locâi e i concessionaris di servizis publics si indotin di un plan speciâl di politiche linguistiche, indulà stabilî i progjets di realizâ an par an (art. 27). Magari cussì no, tra il dî e il fâ al passe il Tiliment in plene che al sdrume ducj i bogns intindiments, si che duncje, chest articul nol è ancjemò stât metût in vore di nissun ent public. Dut cidin, alore? Par dîle juste, tai ultins mês alc al somee daûr a movisi (e no son dome i confins aministratîfs, dopo dal passaç di Sapade al Friûl).
Ae gnove aministrazion di Tresesin, cun di fat, no i à scjampade cheste mancjance e la maiorance si è subite metude sot par jemplâ il vueit e par mandâ un segnâl fuart a chei altris Comuns.
«Un tribût dovût – al marche il sindic Giorgio Baiutti – aes lidrîs de nestre comunitât, une realtât cetant siore di nons impuartants pe culture, pe tradizion e pe identitât furlanis, tant che i studiôs Andreina e Luigi Ciceri, il leterât Bindo Chiurlo, il poete e cjantôr Alan Brusini, ma ancje l’autonomist Marco De Agostini». La idee, in sumis, e jere za tal aiar prime des elezions dal Jugn dal 2017 e e je stade puartade indenant in gracie de consulence de ARLeF e cul entusiasim de zovine Alessandra Vanone, assessore ae culture e ai servizis scolastics, cun deleghe ae valorizazion de lenghe furlane.
«Il plan al sarà presentât in Zonte prin dal Istât, ma nô o vin za tacât a lavorâ su cualchidun dai obietîfs, massime chel de toponomastiche». Par cumò, lis indicazions bilengâls si cjatilis in municipi, ma in curt si viodaran ancje tai cartei stradâi gnûfs, tes comunicazions istituzionâls e tes scritis tai locâi publics. Un altri pont al è chel de valorizazion de cjase Ciceri, che e à di tornâ a deventâ un centri de furlanetât, come che e jere stade tai agns indaûr, cui lis riunions de Patrie dal Friûl e i incuintris pe autonomie de Regjon. Un setôr di tignî ben ad a ments al è ancje chel de scuele, li che si podarà colaborâ in gracie de sensibilitât de dirigjente scolastiche. A chest proposit, la assessore Vanone, che di mistîr e fâs la insegnante di inglês, e marche la impuartance di un aprendiment multilengâl tant che ricjece par confrontâsi cun realtâts diviersis e par metisi tes scarpis di chei altris. Ben la lenghe foreste a scuele, duncje, ma cence dismenteâsi dal furlan, dal moment che «il prin pas par discuvierzi il mont al è chel di cognossi ce che o vin a cjase nestre».
di Serena Fogolini


text:
Chê matine Svualdin si jere sveât di binore e al jere partît par lâ a fâ lens tal Cormôr. Al veve cun sè la gulizion intun scartossat di trê francs: scaloppette, scaloppine, saio jo cemût che si clame chel formadi? … ah! Scamorza! Ducj in paîs lu cjapavin par “velu-velu” parcè che al jere un pôc ritardât e ancje pe sô condizion di vedran.
La Muart e jere partide ancje jê a binore ma di Udin. La Muart e veve fat gulizion cuntun bevaron fat cun chês robis modernis di cumò… mi à dit gno nevôt… taurina, ercolina, hulkina…
Svualdin al veve une vecje Torpado mieze rusine e cu lis mantiis di cuar. Le veve pene piturade cuntun lavôr “a cjandele” ven a stâi al veve brusât la vernîs frescje fasint des riis e cussì e sameave a une tigre.
La Muart e veve une biciclete di titanio che e valeve 4000 euros e, in gracie dal bevaron, e jere za a Pagnà.
Svualdin al veve bielzà peât la prime fassine di lens bogns par piâ il fûc cuant che, inte Ipovie, a retis di Cjastelîr e rivà la Muart!
Svualdin al fasè apene in timp a viodi la Muart: chel coredôr cuntune strane divise cul disen di un SCHELETRO! Il coredôr al jere in bombe! A 70 a la ore… no si sarès fermât par un puaret cuntune vecje Torpado.
“Adiudiudiu… ma isal mat?” al pensà Svualdin e si butà viers il cjamp par evità il ciclist ma si inçopedà colant cu la muse ta lis gjambis di blave taiadis di pôc e… nie, si svuarbà un voli, ma la muart i passà su la schene e no si inacuarzè nancje di lui.
Di chê volte, a ducj chei che i domandavin cemût che si jere svuarbât, Svualdin al rispuindeve: “ah, jesus! Miôr vuarps che la biciclete!” e ducj a pensavin che al fos deventât ancjemò plui mat, ma savìn ben nô che no je vere!!!
di Milio dai cjans


text:
O ai stât a Ellis Island, la isule dongje New York là ch’a disbarcjavin chei che de Europe a levin tai Stâts Unîts, par parecjâsi une vite miôr di chê ch’a vevin chenti chi: puars, mancul puars e ancje siôrs (ma tancj i puars).
Il museu de imigrazion al è fat ben, in stîl amerecan: a son i stes edificis di chê volte, lis stessis bancjis di len là che la int si sentave a spietâ, lis grisiolis ch’a paravin i impleâts, i imprescj doprâts pes visitis medichis, i jets di ospedâl pai malâts, i camarons pe cuarantene; e une vuide ch’e spieghe dut di brucje.
E spieghe ben, sì, ma e fâs ancje vignî voie di ridi cuant ch’e conte che i migrants a vevin di spietâ ancje cuatri oris prin di podê fevelâ cul uficiâl de imigrazion: jo o vevi a pene fat cinc oris impins in aeropuart, cence podê movimi ni lâ in gabinet, a spietâ di vê il vistât sul passepuart; voglant, di là di un veri, la mê valîs che cualchidun al veve tirât jù de ruliere, e che in volte chei ch’a passavin la dogane a cjolevin sù, meditant s’al fos il câs di puartâle vie o ben di lassâle li.
Ma il percors tal museu al è ben fat, cun tancj documents e tantis fotografiis.
E la ultime e vâl dut il zîr.
Tal 1924 i Stâts Unîts a introdusin cuotis fissis pe imigrazion dai paîs d’indulà ch’e rive masse int; finîts i puescj no son sants: si torne indaûr. E in chê ultime fotografie a son cinc calabrês, i prins in assolût a jessi mandâts indaûr par colpe des cuotis. A son stravuacâts suntun grop di valîs ch’o vin imparât a cognossi ben, chês fatis sù di carton e spali. A àn paiât il viaç a imprest: tornâ indaûr al vûl dî, in plui che pierdi la muse, lavorâ dibant agnorums prin di rivâ a tornâ i bêçs vûts pal viaç.
Al passe il fotograf, ju smire e al poie jù il cavalet denant di lôr. E alore i cinc si tirin sù: si slissin lis camisolis sfreoladis, si comedin il grop de golarine, si passin di buride il pietin tai cjavei no plui inmantecâts, e a presentin al fotograf une ghigne che, se nol è dal dut un rideç, al è pûr simpri un at di braùre. In chês espressions sostignudis, ma ch’a platin une avilizion profonde, e je dute la voie di no fâsi scunî di un destin dispietât e furibont, ma ben di cjolilu in man e di cirî di voltâlu inmò une volte.
E traviers la muse di un calabrês o ai sintût a colp une grande braùre di jessi furlan.
di Gianluca Franco
#1029


text:
Il libri di Abacuc
L’autôr di chest libri, contemporani di Gjeremie, nol va identificât cul profete Abacuc nomenât in Dn 14,33-39. Cun dute probabilitât al jere un “fi di profetis”, vadì saltât fûr di chei scjaps di profetis ricuardâts tai libris storics.
Abacuc al à vivût tal ream meridionâl di Gjude e al à profetade la invasion dai caldeus, ven a stâi i babilonês, che tal gîr di dîs agns a puartaran Gjerusalem al fruç plui complet (587 p.d.C.).
Cussì si colmarà il judizi di Diu su lis colpis di Gjude, che però Diu nol bandonarà dal dut. Se Gjude al tornarà a vê fede intal Signôr, al podarà sperâ ancjemò in ben.
Tipiche di chest libri e je la forme dialogjiche (1,2-11; 1,12-2,5) e la finâl sot forme di salm (c. 3).
Inte dutrine dai profetis, Abacuc al puarte une note gnove: al à il fiât di domandâi cont a Diu dal so mût di governâ il mont. Gjude al à pecjât, nuie ce dî. Ma parcè Diu, ch’al è sant, par cjastiâ un trist sielgial un ancjemò plui trist, come tal câs dai caldeus? Chest no isal tignî man a un trist? Al è il probleme ingredeât dal mâl: in concret, de furtune dai triscj.
Il profete al tente une rispueste. Par stradis che a nô nus semein stuartis, Diu al prepare la vitorie finâl dal just che, partant, “al vivarà pe sô fedeltât” (2,4). Une afermazion che Pauli le ripuartarà cuant che al frontarà di pet la cuistion de fede ch’e salve (Rm 1,17; cfr. At 13,40-41).


text:
Une sere di istât dal1982. Al jere te cjamare dai siei. Al veve viert il televisôr narançon, un Telefunken b/n. Mame Rai e trasmeteve “Milano Suono”. Veju li, a sunâ intun parc di Milan, i Echo and The Bunnymen, di Liverpool, i fîs suturnis dai Doors, i nevôts di David Bowie… Lui al veve scuviert il non di chel complès su Ciao 2001, un gjornalut di musiche par zovins. Suns misteriôs, une vôs suturne, chê dal cjantant che al sune ancje la ghitare ritmiche. Ce diference de musiche pandude normalmentri su lis radios FM! Chês a son cjançonetis. Echo a fasin alc di plui profont, al è clâr.
Viers la fin dal conciert al rive il papà. Al è incazât cun so fi. “Ce stâtu simpri siarât in cjase? Parcè no vâtu ator cui amîs?” i berle e al sbat la puarte tornant vie. Il fi, plen di rabie, al cjape une cjadree stîl Impero e le sbat cuintri l’armaron.
Ce rispuindi? Parcè fâ la ator cun chê int ignorante? Amîs? Ma se i vevin pissât tal serbatori dal motorin… ma se lu lassavin simpri indaûr parcè che a vevin i motôrs trucâts… ma se lu coionavin parcè che nol veve la morose… E dopo a fasevin ancje di piês… a metevin modons tal mieç des stradis di gnot, a spacavin i cartei stradâi e, platâts tes blavis, a fasevin i gavetons ai puars vecjos che a passavin in biciclete. No. Papà nol pues capî. No si pues lâ ator cun chê intate; il fi al à di cjapâ une altre strade… al à miôr sierâsi dentri a sintî musiche…
24 Avost 2018. Pordenon… Echo & The Bunnymen… Une altre pagjine blancje di jemplâ… tante int di tornâ a cjatâ, int in sintonie… tante buine musiche di scoltâ… Pecjât di no podê spiegâ al papà che il fi al veve fat ben ta chê sere di Istât di tancj agns prime a restâ sierât in cjase…
di Checo Tam


text:
EDITORIÂL – Triest al met in taule il svuacet furlan / VIERTIDURE – Razionalizazion o centralizazion? / DI BESSÔI – TURISIM EVENTS. Friûl palc par events internazionâi / DI BESSÔI – TURISIM EVENTS. Lavorâ in sinergjie par fâ rindi il turisim/ RICUART. Intal segn di Jone / FORMAZION. La nestre Universitât e la lenghe furlane / IL SIVILOT. Peraulis e recipis / FRIÛL FÛR DAL FRIÛL. Pecjis friulvenetisjulianis / TV FRIÛL E CJANÇONS. Cuet e lecât / GLESIE FURLANE – IL FERÂL. Ce àno studiât i studiâts? / APONTAMENTS. Pre Antoni al è tornât in Cjargne / MEDITANTLIS TAL SO CÛR. Sot de plante di ricin / GRIGNEI DI STORIE. Sul “fîl” de storie / FRIÛL EUROPE. Votazions in Grecie / INTERNAZIONÂL. La Cine e scrîf al Friûl / LADINIE. Abilitât che no je dome tes mans / SLOVENIE. Cemût fâ turisim alternatîf in Slovenie / AUSTRIE. La fieste dal papà: la economie si profite simpri di plui / SASSONIE. Sassonie: Toponims soraps tradusûts malementri / CJARGNE. La Cjargne no sbasse il cjâf / CULTURE. I Langobarts, patrimoni de umanitât e dal Friûl / PAGJINE TECNOLOGJICHE. Blecs par insegnâ la nestre lenghe ai zovins pal mont / MUSICHE. Sgarfant te tradizion / CJARGNE. Riforme sanitarie regjonâl, si dislozial ancje in Cjargne? / CJARGNE VIVE. Friulfisa di Marco Tomiato / CUSINE. Di Istât il gustâ si met te tace / LA FABRICHE DAI… LIBRIS. Il Vanzeli di Marc / Galliano Zof, Contadinance, Udin, 1977 / Continuant il dibatit su la Universitât e sul “Friûl tradît” / CONTECURTE. In paradîs / RIFLESSION – 6. Identitât e universalitât inte Bibie / SAPADE. Sapade/Plodn che e torne / LETARIS / FINANZIAMENTS. De Anna al incuintre ents ricognossûts /
*** I articui a son disponibii fracant sul titul. Buine leture.
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Un libri su la politiche e lis politichis te Regjon Friûl-VJ
Pai cincuante agns de ativitât dal Consei regjonâl de Regjon autonome Friûl-VJ e pai cuarante agns dal taramot in Friûl e je stade dade fûr une racuelte di saçs su la ativitât dal “parlament” de Regjon che e ten dongje la plui part dal Friûl cun Triest e su la politiche e lis politichis de Regjon e te regjon.
Il libri, par cure dal politolic Marco Cucchini, si clame “Politica e politiche dell’autonomia”. Propit Cucchini al vierç cuntun cjapitul dedicât al Consei regjonâl tant che «cûr de autonomie». Plui indenant si fevele di partîts (Štefan Čok), di sistemis eletorâi (Fabrizio Petrucco), di elezions e comunicazion (Alberto Vanin), di rapuarts tra il Consei e lis Zontis (Francesco Saraceno), di produzion legjislative e regolamentâr (Davide Soto Naranjo) e di politiche internazionâl (Maria Cristina Novello), intant che Igor Londero al firme un biel contribût sul taramot e Franco Zubin al tire lis conclusions.
Il volum al è siôr di dâts e di informazions. Cundut achel e je ancje cualchi mancjance: lis specificitâts di Verts e Dp a varessin meretât almancul dôs riis e la part sul autonomisim furlan e somee masse strucade.
M. Cucchini (cur.), “Politica e politiche dell’autonomia”, Forum, Udin, 2016. ❚ (Marco Stolfo)
“Enfestar”, cjants e bai tra il folk e Tom Waits
Blu l’Azard al è un grup di cuatri musiciscj des valadis francoprovençâls e ocitanis dal Piemont. Sù par jù un an indaûr al à dât fût il so prin disc: une racuelte di tocs che a pescjin tes tradizion di lenti là e di chês altris tieris d’Òc e di Arpitanie, de Gascogne ae Savoie.
Une leture no convenzionâl di cjants e bâi, là che vôs, violin e armoniche si incrosin cul sax e il clarinet. Une misture sauride che e sa di folk e di Tom Waits cun tescj par ocitan, par francês, par francoprovençâl e par talian. Infos in rêt: www.chambradoc.it/BlulAzard.page.
Blu l’Azard, “Enfestar”, cd Chambra d’Òc, 2015. ❚(M.S.)
NO PAR FURLAN… MA BOGNS. Un libri su la politiche e lis politichis te Regjon Friûl-VJ | “Enfestar”, cjants e bai tra il folk e Tom Waits............
Un libri su la politiche e lis politichis te Regjon Friûl-VJ


text:
Violin
Il violin al è un strument musicâl de famee dai arcs a cuatri cuardis, acuardât ad intervai di cuinte. Al è il plui piçul dai arcs, bon di rivâ a notis plui altis rispiet a di chei altris struments de famee. La cuarde plui basse (e duncje la note plui greve) al è il Sol2, il Sol subite sot dal Do centrâl (Do3); lis altris cuardis a son, in ordin a cressi, il Re3, il La3 e il Mi4. Lis parts par violin a doprin simpri la clâf di Sol, clamade par solit clâf di violin. Cuant che si à di eseguî notis e passaçs tant acudis, a si dopre une indicazion di pueste che e vise di traspuartâ lis notis a une otave parsore. Violinist al è cui che al sune il violin; l'artesan che al fâs o al comede struments a cuarde al è il liutâr; cui che al fâs i archets al è il archetâr.
Lis parts e i materiâi[cambie | modifiche il codiç]
La part che e risune dal violin è je une scjate vueide (clamade casse armoniche o di risonance, in len, fate cun grande precision pai materiâi, pe finiduris e dimensions. La casse armoniche dal strument, lungje tra i 34,9 e i 36,2 cm, a forme di vot, a curvis, è je costituide da une taule armoniche (clamade ancje plan armonic), di peç (Picea abies) e da un font, gjeneralmentri in aier montan, colegâts tra di lôr di fassis in len di ajar pleât. Il font al po jessi fat di un sôl toc di len (font unic), o pûr di doi tocs tacâts dongje. Lis fassis a vegnin inneadis te aghe e po modeladis su sagumis di fiâr che prin a son stadis scjaldadis a dovê.
Il peç di risonance, che al ven lavorât di pueste cu la vene drete e regolâr al ven par plui di un bosc dal Trentin, de foreste di Paneveggio, o de Val Cjanâl, tal Tarvisian. Font e fassis a son di aier dai Balcans, len dûr e sort. Tastiere, pirui, cordiere e spaliere a son prodots di ebanisterie. Lis cuardis un timp di budiel di piore (dopradis ancjemò par esecuzions filologjichis ma che stentin a tignî drete la note e tindin a fruiâsi e a rompisi). Lis cuardis La, Re e Sol plui grevis a àn une anime sintetiche (nylon, rayon, o ancje carboni) e un rivestiment in metal (açâr, alumini, arint e fin al aur). La cuarde plui alte o cantin, il Mi, al è un unic fîl di açâr. Il len doprât pe bachete dal archet al è par solit esotic (il sudamerican pernambuco). La grene e je di cjaval mascjo parcè chei de femine a son stâts bagnâts de urine de bestie che ju fâts vignî plui debui a la tension. L'archet, o nome arc, al è une bachete di len elastic e disvuedât par dentri, insom e da pît i ven tacât un fas di grene di cjaval, tindût di une lungje vît che i cor dentri fûr par fûr dal bachet vueit. Il bachet, a sezion otagonâl par plui di mieç arc, si staronde dongje la ponte. Par sunâ la grene e ven fate strissâ su lis cuardis che si metin a vibrâ. Par vê il necessari freament si dopre la pês su lis cuardis.
Sergio Peresson e Giobatta Morassi a son liutârs furlans famôs in dut il mont. In Friûl cumò al è atîf plui di un liutâr, il dean al è Renzo Tondo, di Pagnà.


text:
7 di Jugn
Il 7 di Jugn e je la 158° zornade dal Calendari Gregorian, (la 159° se l'an al è bisest). A mancjin 207 zornadis pe fin dal an.
AcjadimentsModifiche
In FriûlModifiche
Vie pal montModifiche
- 1494 - Spagne e Portugal a firmin il Tratât di Tordesillas che al divît lis Americhis fra lis dôs nazions.
- 1905 - La Norvegie a declare finide la union cu la Svezie.
- 1914 - La prime nâf a passe par il cjanâl di Panama.
- 1981 - Par pôre che l'Iraq al preparedi la bombe atomiche la aviazion Israeliane a sdrume cuntun atac di sorprese il reatôr nucleâr irachen di Osiraq.
Nassûts vuêModifiche
- 1491 - Jacques Cartier, esploradôr francês († 1557)
- 1879 - Knut Rasmussen, esploradôr danês de Groenlandie († 1933)
- 1917 - Dean Martin, atôr e cjantant merican († 1995)
- 1933 - Raul Gardini, imprenditôr talian († 1993)
- 1936 - Pippo Baudo, presentadôr de television, talian
- 1945 - Enrico Montesano, atôr talian
Muarts vuêModifiche
- 1954 - Alan Turing, matematic e informatic (n. 1912)
- 1980 - Henry Miller, scritôr (n. 1891)
- 1993 - Dražen Petrovic, zuiadôr di basket cravuat (n. 1964)
FiestisModifiche
In FriûlModifiche
Vie pal montModifiche
ReligjosisModifiche
- Sant Robert


text:
Une storie di aganis
Une volte o jeri cun la mê machine dongje il mâr. Di prionte o ai viodût une agane dentri de aghe. E veve un cuarp bielonon, une biele muse, ma invezit des gjambis e veve une code di pes. O fermai la machine e o lei a cirîle. Daspò di cinc minuts, cence cjatâle, o cjapai la volte. Cun sorprese o viodei la agane che e lave vie cun la mê machine.
di Daniel Ghidina
#1120
Contimi nono
«Nono, contimi ce robe sono lis aganis…»
«Frutin, lis aganis a son, di bande des liendis, des animis dai cors di aghe. Tu puedis cirîlis tal cors cuiet di un roiuç o tal cors businant di une flumere in plene».
«Puedio cjatâlis a buinore o dome di gnot?»
«A son plui visibilis tes gnots di lune plene. In tal câs, a son a balâ cun vistîts blancs. A voltis si viodin rapresentadis come fantatis bielis, altris come feminis avonde vielis, come tô none…»
«Judino lis personis?»
«Sì, gjeneralmentri. A àn insegnât a lavorâ la lane aes feminis e a fâ il formadi ai oms. Ma no stâ a disturbâlis parce che a puedin puartâti disfortune dute la tô vite».
di Pablo Martres
#1121
Mâr rabiôs
O navigavi intun mâr rabiôs, cuant che di un spissulot une agane blancje e angjeliche e saltà fûr par domandâmi:
– Ce fasistu in chestis aghis scjassosis?
– O voi a cirî un destin.
– Jo ti pues indreçâ.
E subit lis aghis si jerin cuietadis, di someâ un spieli di cristal.
– Cumò, cjale te profonditât e tu podaràs viodi te stes.
di Ricardo Gregoretti
#1122


text:
::::::::::::::::::::::::::::::::::::::::::::::::::::::::::::::::::::::::::::::::::::::::::::
La Patrie e pant l’invît a partecipâ al Fotoconcors “LA (TÔ) PATRIE DAL FRIÛL… INTUN CLICK”. A saran premiadis lis oparis che a rifletin il patrimoni tangjibil e intangjibil de nestre Patrie, il Friûl, cu la intenzion di promovi il disvilup de art fotografiche, di insaldâ il sens di apartignince a la nazion furlane celebrant il Friûl midiant des imagjins, e di inviâsi sui diviers percors che a potenziin i valôrs dai indicadôrs culturâi e la nestre identitât.
Regolament
L’invît al è par un public diletant in gjenerâl, di cualsisedi popul, dacuardi cun chest regolament:
1- Si fisse une categorie uniche di interpretazion LIBARE sul teme “LA (TÔ) PATRIE DAL FRIÛL… INTUN CLICK”.
2- A podaran partecipâ autôrs che a vedin plui di 10 agns (i minôrs di etât tra i 10 e i 18 agns a varan di inviâ une autorizazion dai gjenitôrs o tutôrs), vie e-mail.
3- La partecipazion al concors e je gratuite e e impliche la acetazion integrâl e la osservance di chest regolament.
4- Lis fotografiis a àn di jessi ineditis e no àn di vê partecipât a altris concors fotografics. Candidant lis imagjins, il fotograf al declare di vênt ducj i dirits e che la opare no prejudiche i dirits di tierçs e no va cuintri di nissune leç in vore.
5- Cu la partecipazion a chest concors, l’autôr des fotografiis al concêt a La Patrie dal Friûl e ai Ents che a patrocinaran il concors ogni dirit di doprâ dutis lis imagjins par mostris, publicazions, pal sît internet www.lapatriedalfriul.org e par ogni ocasion istituzionâl e comerciâl, cence vê ricognossût nissun compens, ma specificant simpri il non dal autôr stes.
6- Lis fotografiis a puedin jessi a colôrs o in B/N, in formât digjitâl o analogjic digjitalizât cun estension .jpg o .jpeg (no son ametûts altris formâts), lis dimensions a varan di jessi di 1024 x 768 pixel, in 72 dpi. Ogni autôr al podarà candidâ un numar massim di 3 (trê) fotografiis par ogni mês. Si consee di fâ lis fotografiis di dimensions tra i 2 e i 6 Megapixel. Par sclarî cualchi dubi e ricevi informazions sul concors, scrivi un messaç di pueste eletroniche a: concorspatrie@gmail.com.
No son ametudis elaborazions digjitâls des fotos, se no dome piçulis corezions di lûs, contrast e colôr. Su lis fotos no varà di jessi nissune scrite.
7- No podaran partecipâ al concors chei che a son de jurie, ni lis lôr fameis
8- Lis fotografiis si varan di inviâ, specificant tal ogjet de mail “concors fotografic LA (TÔ) PATRIE DAL FRIÛL… INTUN CLICK”, ae direzion di pueste eletroniche concorspatrie@gmail.com, mês par mês dentri di ogni zornade segnade ta chest calendari des scjadincis:
LA MIÔR FOTO PAR FEVRÂR: consegne dentri dai 15 di Zenâr 2013
LA MIÔR FOTO PAR MARÇ: consegne dentri dai 15 di Fevrâr 2013
LA MIÔR FOTO PAR AVRÎL: consegne dentri dai 15 di Març 2013
LA MIÔR FOTO PAR MAI: consegne dentri dai 15 di Avrîl 2013
LA MIÔR FOTO PAR JUGN: consegne dentri dai 15 di Mai 2013
LA MIÔR FOTO PAR LUI: consegne dentri dai 15 di Jugn 2013
LA MIÔR FOTO PAR AVOST: consegne dentri dai 15 di Lui 2013
LA MIÔR FOTO PAR SETEMBAR: consegne dentri dai 15 di Avost 2013
LA MIÔR FOTO PAR OTUBAR: consegne dentri dai 15 di Setembar 2013
LA MIÔR FOTO PAR NOVEMBAR: consegne dentri dai 15 di Otubar 2013
LA MIÔR FOTO PAR DICEMBAR: consegne dentri dai 15 di Novembar 2013
LA MIÔR FOTO DAL AN: e sarà sielte tra chês chi parsore.
9- Intal messaç di pueste eletroniche a àn di jessi segnâts chescj dâts: cognon, non; document di identitât, direzion di cjase, etât e une piçule descrizion dal sogjet fotografât (par esempli: il comun dulà che e je stade fate la foto, il non dal sogjet e la date che e je stade fate la fotografie).
Ogni file al varà di jessi nomenât cu la secuence: numar di document dal autôr (es. Cjarte di identitât) – numar di ordin de fotografie – titul de fotografie. Par esempli: CJARTE DI IDENTITÂT AA15685903 – foto n.2, titul “Aquilee”, la secuence e sarà: “AA15685903-2-Aquilee.jpg”.
10- L’autôr nol podarà mandâ plui voltis la stesse foto o fotos masse similârs a chês che al à za mandadis.
La comission organizative e nomenarà un grup interdissiplinâr di trê components de jurie: da La Patrie dal Friûl, dal cjamp fotografic e dal cjamp artistic. Il lôr judizi finâl no si podarà sindicâ, e si rivarà a une risoluzion mês par mês dentri de publicazion di ogni numar mensîl de riviste La Patrie dal Friûl pal 2013. Il vincidôr assolût al vignarà sielt tra lis 11 miôr foto dal mês, dentri dai 31 di Dicembar dal 2013.
La valutazion de jurie si fondarà suntune proiezion di alte risoluzion intal formât di 1024×768 pixel.
La premiazion si fasarà dopo de definizion de classifiche finâl tal mês di Zenâr dal 2014.
Partecipâ al concors al impliche la acetazion e la osservance integrâl di chest regolament.
Premis
PREMI MENSÎL: publicazion de miôr foto mensîl su la riviste La Patrie dal Friûl, come segnât sul calendari des scjadincis dal concors + abonament anuâl a La Patrie dal Friûl.
CLASSIFICHE FINÂL TRA LIS MIÔR 11 FOTOS SIELTIS MÊS PAR MÊS:
PRIN PREMI ASSOLÛT: 300 EUROS di valôr
SECONT PREMI ASSOLÛT: 200 EUROS di valôr
TIERÇ PREMI ASSOLÛT: 100 EUROS di valôr
La jurie e aplicarà tant che criteri di fonde di valutazion la percezion dal spirt dal concors che il fotograf al sedi rivât a formâ midiant de imagjin. ■
________________________________________________________________
REDAZION
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Isal mai pussibil che une tragjedie tant che un grant taramot e puedi jessi la ocasion par introdusi une gnove plee de storie? Par tacâ a pensâ il mont intune maniere diferente? Al pâr propit che in Friûl cheste e sedi di simpri la cifre segrete, il miracul platât tal cûr de nestre int, che tai secui al à savût voltâ il disastri in gnove prospetive, e il scjas dal 1222 al è une dimostrazion straordenarie di cheste veretât. Inte gnot di Nadâl dal 1222, il patriarcje Bertolt di Andechs (1218-1251), un dai plui grancj princips de Patrie, al jere a Cividât cun dute la sô cort: chel colp al fo trement, e al butà par tiere cuntune orende sgrifade dal mostri il stes palaç dal Patriarcje.
Al sdrumà ancje une part dal maraveôs templut dai langobarts – il cuviert a crosere al colà parsore dai stucs antîcs, pierdite gravissime e che e someave ireparabile – e la glesie di Sant Zuan. In efiets, la scosse e fo grivie. Si calcole che e sedi stade dal VIII grât de scjale Richter. Distrutive. Bandonâ dut? Pierdi il coragjo? Domandâ jutori ai forescj? Bertolt al jere un om bon di coltivâ tal so cûr progjets plens di fantasie e di inovazion. Intant al pense di meti a puest i dams: in maniere miracolose, la scosse e veve fat jessî fûr de cripte dal Templut une relicuie.
Chest al ven let tant che un segnâl di rinassite e di sperance: ducj chei che a vignivin in pelegrinaç par viodile a vuadagnavin une indulgjence speciâl. Tante int, cun tancj bêçs. E si sa cemût che a son i pelegrins: donazions, regâi, ufiertis, tantis che il munistîr di Cividât in pôc timp al torne sù plui grant, plui biel e plui impuartant di prime, tant siôr che lis muinis a regalaran ae citât il restaur des muris vignudis jù cul scjas; e po dopo si clame ancje un pitôr a decorâ il Templut cun chei frescs che ancjemò in dì di vuê i regalin une anime maraveose. E no je mighe finide: Bertolt si cjale ator e al decît di puartâ la sede dal Patriarcjât di une altre bande. Pôc lontan de “Civitas” al jere un piçul borc di 1.200 abitants. Un borgut contadin, “rusticus”, di impuartance secondarie: lu clamavin Udin. Ma ben centrâl, plui di Acuilee e di Cividât: al podeve deventâ il gnûf cûr de Patrie. Une culine, là che al è probabil che e fos stade une spice romane e, sot, un grant sfuei. Ideâl pe difese. Dit e fat.
La storie urbane di udin e tache propit midiant di un taramot. Il Patriarcje si trasferìs sul cuel, al fas rimodernâ chê tor trasformantle in cjistiel, e al slargje l’abitât dulinvie lis rivis, intune rêt di straducis e passaçs strents che a saltavin fûr tal slarc di une place individuade tant che il lûc dal marcjât (ven a stâi, chel che vuê al è “Marcjât Vieri”), libar di tassis a partî dal 1223 e duncje une vore golôs pai marcjadants di dute la Patrie e ancje di chei che a vignivin di fûr confin. Al clamà dongje ancje i muinis dal cjapitul di Sant Durì sul Tiliment, che a tacarin a tirâ sù l’implant dal Domo: insome, in curt la gnove Citât e varès cjapade la sô muse che ancje in dì di vuê si rive a intivâle. Chê di Udin, capitâl dal Friûl. E dut midiant di un taramot! ❚
✒ Agnul Floramo
DI SCJAS IN SCJAS: I TARAMOTS INTE STORIE FURLANE. 1222: un gnûf scjas al bute jù cjasis, ma al fâs sù… UdinAgnul Floramo
Isal mai pussibil che une tragjedie tant che un grant taramot e puedi jessi la ocasion par introdusi une gnove plee de storie? Par tacâ a pensâ il mont intune maniere diferente? Al pâr propit che in Friûl cheste e sedi di simpri la cifre segrete, il miracul platât tal cûr de nestre int, che tai secui al à savût voltâ il disastri in gnove prospetive, e il scjas dal 1222 al è une dimostrazion straordenarie di cheste veretât. Inte gnot di Nadâl dal 1222, il patriarcje Bertolt di Andechs (1218-1251), un dai plui grancj princips de Patrie, al jere a Cividât cun dute la sô cort: chel colp al fo trement, e al butà par tiere cuntune orende sgrifade dal mostri il stes palaç dal Patriarcje.


text:
Dogne: la abside
Home Trois Troi Furlan Novesime tape Dogne Foto 2
Dogna - Valbruna
Località attraversate
Impuartante, li che si incrosin i volts a bote, la soreelevazion de cupule, che par difûr e somee un turion.
Steme comunâl
di Dogne
Dogna - Valbruna
Località attraversate
Steme comunâl
di Dogne
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari